Ipolit Bochard

Ipolit Bochard  (Bòrmas, lo 15 de genèr de 1780 - Peró, lo 4 de genèr de 1837) que ho un marin provençau qui vadó corsari de las Províncias Unidas de l'Arriu de la Plata (futura Republica Argentina) a la neishença d'aqueth país e qui lutè (a San Lorenzo e suber las aigas) per l'independéncia argentina. 

La soa mission com corsari que ho d'atacar los interèsses espanhòus, de perseguir la luta per l'independéncia e de representar Argentina suber las mars.

Qu'ei per aqueths motius qu'ataquè navius espanhòus, que liberè esclaus a Madagascar, qu'assegurè ua entrepresa diplomatica dab lo rei de Hawaii, qu'ataquè las còstas de Califòrnia (que l'annexè formaument a Argentina) e que participè a la liberacion de Peró.

La banèra argentina deu son vaishèth qu'inspirè au son passatge los drapeus de quauques futuras nacions d'America Centrau (per'mor e ho per eras la purmèra banèra antiespanhòu de l'independéncia e que ho la purmèra banèra de las ancianas Províncias Unidas dau Centre de l'America): Guatemala, Lo Salvador, Honduras, Nicaragua (mei vededer dens la purmèra version istorica d'aquesta banèra) e l'efemèra Republica de Chiapas.

 Formacion 
Hilh de Loís Bochard e de Terèsa Brunet e vadut Bòrmas, au ras de Sant Tropetz, Bouchard qu'avó mantuns còps quan èra mainatge lo parat de descobrir la vita de la mar. En 1798 qu'entrè dens la marina francesa qui'u hè exerçar en Egipte e Haití devath los òrdis de Charles-Victor-Emmanuel Leclerc.

Qu'arribè a Buenos Aires (alavèts Vicereiautat de l'Arriu de la Plata) chic abans la Revolucion de Mai e que ho nomat comandant dens la flòta revolucionària; au cap deu son vaishèth (lo 25 de Mayo) qu'avó la soa batejada deu huec a San Nicolás de lo Arroyos lo 2 de març de 1811.

Enrollat après dens los Granadèrs a Chivau deu Libertador José de San Martín, que participè d'un biaish determinant dens lo famós Combat de San Lorenzo (que ho destacat per aver presa la banèra enemiga).

Categoria:Occitan d'Argentina e d'Uruguai
Categoria:Marin provençau
Categoria:Corsari
Categoria:Pirata francés
Categoria:Pirata occitan
Categoria:Personalitat francesa
Categoria:Marin d'Empèri
Categoria:Naissença en 1780
Categoria:Decès en 1837